title: Komission täytäntöönpanodirektiivi 2013/63/EU, annettu 17 päivänä joulukuuta 2013 , neuvoston direktiivin 2002/56/EY liitteiden I ja II muuttamisesta siemenperunoita ja siemenperunaeriä koskevien vähimmäisedellytysten osalta  ETA:n kannalta merkityksellinen teksti

text:
               18.12.2013

               FI

               Euroopan unionin virallinen lehti

               L 341/52

         KOMISSION TÄYTÄNTÖÖNPANODIREKTIIVI 2013/63/EU,
   annettu 17 päivänä joulukuuta 2013,
   neuvoston direktiivin 2002/56/EY liitteiden I ja II muuttamisesta siemenperunoita ja siemenperunaeriä koskevien vähimmäisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon siemenperunoiden pitämisestä kaupan annetun neuvoston direktiivin 2002/56/EY (1) ja erityisesti sen 24 artiklan,
   sekä katsoo seuraavaa:

               (1)

               Direktiivin 2002/56/EY antamisen jälkeen on kehitetty uusia menetelmiä perunan jalostuksessa ja diagnostiset välineet haitallisten organismien tunnistamiseksi ja maatalouskäytännöt haitallisten organismien leviämisen torjumiseksi ovat parantuneet.

               (2)

               Tämän teknisen kehityksen ansiosta on mahdollista tuottaa siemenperunoita, jotka täyttävät direktiivin 2002/56/EY liitteissä I ja II vahvistettuja vaatimuksia tiukemmat vaatimukset. Samalla on saatu tietoa uusista taudinaiheuttajista, ja tietämys nykyisistä taudeista on kehittynyt, minkä myötä on käynyt ilmi, että jotkin taudit edellyttävät tiukempia toimenpiteitä.

               (3)

               Tätä taustaa vasten Yhdistyneiden kansakuntien Euroopan talouskomission (UN/ECE) siemenperunoiden kaupan pitämisestä ja kauppalaadun valvonnasta antamia laatuvaatimuksia on mukautettu tähän tekniseen ja tieteelliseen kehitykseen (2).

               (4)

               Ottaen huomioon tämän kehityksen direktiivin 2002/56/EY liitteissä I ja II asetetut tietyt vähimmäisedellytykset ja toleranssit olisi saatettava ajan tasalle ja liitteeseen II olisi lisättävä perunaseittiä, kuorirokkoa ja liian kuivuneita ja nahistuneita siemenperunoita koskevia rajoituksia.

               (5)

               Direktiivin 2002/56/EY antamisen jälkeen tieteellinen tietämys on kehittynyt siemenperunoiden sukupolvien lukumäärän ja siemenperunoissa esiintyvien tuholaisten välisestä yhteydestä. Sukupolvien lukumäärän rajoittaminen on tarpeen piilevässä muodossa olevien tuholaisten aiheuttaman kasvinsuojelullisen riskin lieventämiseksi. Tämä rajoittaminen on välttämätöntä riskin lieventämiseksi, eikä käytettävissä ole muita vähemmän tiukkoja toimenpiteitä sen korvaamiseksi. Kun esiperus- ja perussiemenperunoiden sukupolvia on enintään seitsemän, voidaan tasapainottaa keskenään tarve lisätä riittävä määrä siemenperunoita varmennettujen siemenperunoiden tuottamiseksi sekä niiden terveydentilan suojelu.

               (6)

               Haitallista organismia Synchytrium endobioticum (Schilb.) Perc. koskevat vaatimukset olisi poistettava liitteestä I, koska sen esiintymistä siemenperunoissa säännellään neuvoston direktiivillä 69/464/ETY (3). Haitallista organismia Corynebacterium sepedonicum (Spieck. et Kotth.) Skapt. ja Burkh., jonka nimi on korvattu nimellä Clavibacter michiganensis subsp. sepedonicus (Spieck. et Kotth.) Davis et al., koskevat vaatimukset olisi poistettava liitteistä I ja II, koska sen esiintymistä siemenperunoissa säännellään neuvoston direktiivillä 93/85/ETY (4). Haitallista organismia Heterodera rostochiensis Woll., jonka nimi on korvattu nimellä Globodera rostochiensis (Wollenweber) Behrens, koskevat vaatimukset olisi poistettava liitteestä II, koska sen esiintymistä siemenperunoissa säännellään neuvoston direktiivillä 2007/33/EY (5). Haitallista organismia Pseudomonas solanacearum (Smith) Smith, jonka nimi on korvattu nimellä Ralstonia solanacearum (Smith) Yabuuchi et al., koskevat vaatimukset olisi poistettava liitteestä II, koska sen esiintymistä siemenperunoissa säännellään neuvoston direktiivillä 98/57/EY (6).

               (7)

               Sen vuoksi direktiivin 2002/56/EY liitteitä I ja II olisi muutettava.

               (8)

               Tässä direktiivissä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

         ON HYVÄKSYNYT TÄMÄN DIREKTIIVIN:
   1 artikla
   Direktiivin 2002/56/EY muuttaminen
   Muutetaan direktiivin 2002/56/EY liitteet I ja II tämän direktiivin liitteen mukaisesti.
   2 artikla
   Saattaminen osaksi kansallista lainsäädäntöä
   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2015. Niiden on toimitettava viipymättä nämä säännökset kirjallisina komissiolle.
   Niiden on sovellettava näitä säännöksiä 1 päivästä tammikuuta 2016.
   Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
   3 artikla
   Voimaantulo
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Osoitus
   Tämä direktiivi on osoitettu kaikille jäsenvaltioille.

      Tehty Brysselissä 17 päivänä joulukuuta 2013.

            Komission puolesta

            Puheenjohtaja

         José Manuel BARROSO

      (1)  EYVL L 193, 20.7.2002, s. 60.

      (2)  UN/ECE STANDARD S-1 concerning the marketing and commercial quality control of seed potatoes, painos 2011, New York.

      (3)  Neuvoston direktiivi 69/464/ETY, annettu 8 päivänä joulukuuta 1969, perunasyövän torjunnasta (EYVL L 323, 24.12.1969, s. 1).

      (4)  Neuvoston direktiivi 93/85/ETY, annettu 4 päivänä lokakuuta 1993, perunan vaalean rengasmädän torjunnasta (EYVL L 259, 18.10.1993, s. 1).

      (5)  Neuvoston direktiivi 2007/33/EY, annettu 11 päivänä kesäkuuta 2007, peruna-ankeroisten torjunnasta ja direktiivin 69/465/ETY kumoamisesta (EUVL L 156, 16.6.2007, s. 12).

      (6)  Neuvoston direktiivi 98/57/EY, annettu 20 päivänä heinäkuuta 1998, Ralstonia solanacearum (Smith) Yabuuchi et al. -kasvintuhoojan torjunnasta (EYVL L 235, 21.8.1998, s. 1).

      LIITE
      Muutetaan direktiivin 2002/56/EY liitteet I ja II seuraavasti:

                  1)

                  Muutetaan liite I seuraavasti:

                              a)

                              Korvataan 1 ja 2 kohta seuraavasti:

                                          ”1.

                                          Perussiemenperunan on täytettävä seuraavat vähimmäisedellytykset:

                                                      a)

                                                      virallisessa viljelystarkastuksessa tyvimädän saastuttamien kasvien kappaleprosentti ei ole suurempi kuin 1,0;

                                                      b)

                                                      lajikkeesta poikkeavien kasvien kappaleprosentti ja vieraita lajikkeita edustavien kasvien kappaleprosentti ei ole yhteensä suurempi kuin 0,1 eikä ensimmäisen sukupolven kasveissa yhteensä suurempi kuin 0,25;

                                                      c)

                                                      ensimmäisen sukupolven kasveissa sellaisten kasvien kappaleprosentti, joilla esiintyy virustaudin oireita, ei ole suurempi kuin 4,0;

                                                      d)

                                                      virallisessa viljelystarkastuksessa sellaisten kasvien kappaleprosentti, joilla on mosaiikkimaisia oireita, ja sellaisten kasvien kappaleprosentti, joilla on kierrelehtisyysviruksen aiheuttamia oireita, ei ole yhteensä suurempi kuin 0,8.

                                          2.

                                          Varmennetun siemenperunan on täytettävä seuraavat vähimmäisedellytykset:

                                                      a)

                                                      virallisessa viljelystarkastuksessa tyvimädän saastuttamien kasvien kappaleprosentti ei ole suurempi kuin 4,0;

                                                      b)

                                                      lajikkeesta poikkeavien kasvien kappaleprosentti ja vieraita lajikkeita edustavien kasvien kappaleprosentti ei ole yhteensä suurempi kuin 0,5 eikä ensimmäisen sukupolven kasveissa yhteensä suurempi kuin 0,5;

                                                      c)

                                                      ensimmäisen sukupolven kasveissa sellaisten kasvien kappaleprosentti, joilla esiintyy virustaudin oireita, ei ole suurempi kuin 10,0;

                                                      d)

                                                      virallisessa viljelystarkastuksessa sellaisten kasvien kappaleprosentti, joilla on mosaiikkimaisia oireita, ja sellaisten kasvien kappaleprosentti, joilla on kierrelehtisyysviruksen aiheuttamia oireita, ei ole yhteensä suurempi kuin 6,0.”

                              b)

                              Poistetaan 3 kohta.

                              c)

                              Korvataan 4 kohta seuraavasti:

                                          ”4.

                                          Edellä 1 kohdan c ja d alakohdassa sekä 2 kohdan c ja d alakohdassa säädettyjä toleransseja sovelletaan ainoastaan sellaisiin virustauteihin, jotka ovat Eurooppaan levinneiden virusten aiheuttamia.”

                              d)

                              Poistetaan 5 ja 6 kohta.

                              e)

                              Lisätään kohta seuraavasti:

                                          ”7.

                                          Perusperunoiden sukupolvien enimmäislukumäärä on neljä, ja pellossa olevien esiperusperunoiden ja perusperunoiden sukupolvien enimmäislukumäärä on yhteensä seitsemän.
                                          Varmennettujen siemenperunoiden sukupolvien enimmäislukumäärä on kaksi.
                                          Jos sukupolvesta ei ole mainintaa virallisessa etiketissä, asianomaisten perunoiden katsotaan kuuluvan korkeimpaan sukupolveen, joka on sallittu kyseisessä luokassa.”

                  2)

                  Korvataan liite II seuraavasti:

                     ”LIITE II

                        SIEMENPERUNAERIEN LAADUN VÄHIMMÄISEDELLYTYKSET

                     Toleranssit seuraavien siemenperunan epäpuhtauksien, vikojen ja tautien osalta:

                                 1)

                                 Maata ja vieraita aineita: 1,0 massaprosenttia perussiemenperunoiden osalta ja 2,0 massaprosenttia varmennettujen siemenperunoiden osalta;

                                 2)

                                 Kuiva ja märkä mätä yhteensä, jos niitä ei ole aiheuttanut Synchytrium endobioticum, Clavibacter michiganensis subsp. sepedonicus tai Ralstonia solanacearum: 0,5 massaprosenttia, josta märkää mätää 0,2 massaprosenttia;

                                 3)

                                 Ulkoiset viat (esimerkiksi epämuodostuneet tai vahingoittuneet mukulat): 3,0 massaprosenttia;

                                 4)

                                 Perunarupi; yli kolmannes mukulan pinta-alasta saastunut: 5,0 massaprosenttia;

                                 5)

                                 Perunaseitti; yli 10,0 prosenttia mukulan pinta-alasta saastunut: 5,0 massaprosenttia;

                                 6)

                                 Kuorirokko; yli 10,0 prosenttia mukulan pinta-alasta saastunut: 3,0 massaprosenttia;

                                 7)

                                 Liiallisen kuivettumisen tai hopealaikun aiheuttaman kuivettumisen vuoksi nahistuneet mukulat: 1,0 massaprosenttia.

                           Edellä olevan 2–7 kohdan toleranssit yhteensä: 6,0 massaprosenttia perussiemenperunoiden osalta ja 8,0 massaprosenttia varmennettujen siemenperunoiden osalta.”


title: Komission delegoitu direktiivi (EU) 2015/574, annettu 30 päivänä tammikuuta 2015 , Euroopan parlamentin ja neuvoston direktiivin 2011/65/EU liitteen IV muuttamisesta sen mukauttamiseksi tekniikan kehitykseen sen poikkeuksen osalta, joka koskee elohopeaa suonensisäisen ultraäänikuvauksen järjestelmissä  ETA:n kannalta merkityksellinen teksti

text:
               10.4.2015

               FI

               Euroopan unionin virallinen lehti

               L 94/6

         KOMISSION DELEGOITU DIREKTIIVI (EU) 2015/574,
   annettu 30 päivänä tammikuuta 2015,
   Euroopan parlamentin ja neuvoston direktiivin 2011/65/EU liitteen IV muuttamisesta sen mukauttamiseksi tekniikan kehitykseen sen poikkeuksen osalta, joka koskee elohopeaa suonensisäisen ultraäänikuvauksen järjestelmissä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU (1) ja erityisesti sen 5 artiklan 1 kohdan a alakohdan,
   sekä katsoo seuraavaa:

               (1)

               Direktiivillä 2011/65/EU kielletään elohopean käyttö markkinoille saatetuissa sähkö- ja elektroniikkalaitteissa.

               (2)

               Elohopeaa käytetään suonensisäisessä kuvauksessa käytettävien lääkinnällisten laitteiden sähköisissä pyörintäliittimissä. Elohopean tai tietyn komponentin korvaaminen lyhentäisi tuotteen elinikää tai heikentäisi toimintaa merkittävästi.

               (3)

               Sekä elohopean korvaaminen liittimissä että elohopean käytön lopettaminen korvaamalla liitin tai laite ovat teknisistä syistä mahdottomia toteuttaa tai niillä on negatiivisia kokonaisvaikutuksia potilaiden terveyteen kohdistuvien vaikutusten vuoksi.

               (4)

               Elohopean käytölle sähköisissä pyörintäliittimissä suonensisäisen kuvauksen järjestelmissä, joissa on korkea toimintataajuus (> 50MHz), olisi sen vuoksi myönnettävä poikkeus 30 päivään kesäkuuta 2019 saakka. Lääkinnällisten laitteiden innovaatiosykli huomioon ottaen kyseessä on varsin lyhyt siirtymäaika, jolla tuskin on kielteisiä vaikutuksia innovointiin.

               (5)

               Sen vuoksi direktiiviä 2011/65/EU olisi muutettava,

         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 2011/65/EU liite IV tämän direktiivin liitteen mukaisesti.
   2 artikla
   1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään voimaantuloa seuraavien yhdeksän kuukauden viimeisenä päivänä. Niiden on viipymättä toimitettava nämä säännökset kirjallisina komissiolle.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 30 päivänä tammikuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 174, 1.7.2011, s. 88.

      LIITE
      Lisätään direktiivin 2011/65/EU liitteeseen IV kohta 42 seuraavasti:

                     ”42.

                     Elohopea sähköisissä pyörintäliittimissä, joita käytetään suonensisäisen kuvauksen järjestelmissä, joissa on korkea toimintataajuus (> 50MHz).
                     Päättyy 30. kesäkuuta 2019.”